Biokjemisk er PSA en serinprotease (dvs. et nedbrytende enzym) hvis hovedfunksjon er å spalte de gelproteiner som sædblærene utsondrer i sperma. Dette gjør at den gelliknende konsistensen som sperma har umiddelbart etter utløsning etter 20-30 minutter blir en tyntflytende væske som sædcellene ved vaginalt samleie kan bevege seg i på vei mot livmor og eggleder der befruktning kan skje.